stanford-oval/wikipedia huggingface dataset:
Luettelo televisiosarjan Salatut elämät yrityksistä, tuotemerkeistä ja puolueista
Kaupat ja kioskit > Ullan ja Ismon pitopalvelu

Ullan ja Ismon pitopalvelu on Ulla Taalasmaan ja Ismo Laitelan syksyllä 2019 perustama yritys. He ostivat yhdessä Kari ja Tale Taalasmaan kanssa Taalasbiilin vuokrakäytössä olleen rakennuksen, jonka yhteydessä yritys sijaitsee. Mustavaara-yhtiössä toimivat Dahlia ja Gunnar kaavailivat tämän kiinteistön tonttia kauppakeskuskäyttöön, minkä seurauksena heille syntyi riitaa.
Hotellit ja majatalot > Majatalo Amanda

Majatalo Amanda on majatalo, jonka Isabella Holm ja Helena Kuula ostivat vuonna 2009. He peruskorjauttivat rähjäisessä kunnossa olleen majatalon tyylikkääksi pyrkimyksenään palauttaa sen alkuperäinen henki. Majatalo toimii Pihlajakatu 23:n läheisyydessä, kuvitteellisessa osoitteessa Kastanjankatu 12. Majatalon yhteydessä ovat toimineet Jardinin Day Spa -kauneushoitola, kuntosali Amadeus ja Aki Nikkisen viiniyritys Vinotar.  Myöhemmin Salla Mattila rakennutti entisiin Vinottaren tiloihin sviitin, jossa tällä hetkellä asuvat Aaro Vaalanne ja Dahlia Mustavaara. Sviitissä ovat ennen asuneet myös Salla Mattila, Cindy Rintala ja Gunnar Mustavaara.
Isabella ja Helena riitelivät lukuisia kertoja majatalon omistuksesta. Tämä ajoi Helenan irtisanomaan Isabellan ja ostamaan tämän osuuden majatalosta, mutta Isabella sai myöhemmin osuutensa takaisin. Kun Isabella lähti Pihlajakadulta, osti Ismo hänen osuutensa majatalosta. Ismo myi osuutensa Jiri Viitamäelle, jonka osuus Amandasta siirtyi Camilla Mustavaaralle. Majatalon toinen, Helenalle alun perin kuulunut puoli oli hetken Alissa Nikkisen, joka myi osuutensa Sebastian Vuorelalle. Sebastian antoi Camillalle valtuudet pyörittää majataloa haluamallaan tavalla, vaikka hän omisti vielä puolet Amandasta. Kun Camilla oli koomassa, Mustavaarat päättivät myydä hänen osuutensa majatalosta Salla Mattilalle. Salla puolestaan myi 40 prosenttia osuudestaan Cindy Rintalalle maaliskuussa 2021, joka taas myi 20 prosenttia osuudestaan Lasse Sieviselle.
Kevään 2015 päätösjaksossa Heikki Pohjonen murhattiin majatalossa veitsellä. Majatalossa on työskennellyt omistajien lisäksi useita sarjan hahmoja, kuten Ossi Puolakka, Sampo Kaukovaara, Jiri Viitamäki, Seppo Taalasmaa, Sergei Kuula, Heidi Aaltonen, Marianna Kurki, Janne Haukkala ja Sanni Pohjonen. Lisäksi moni sarjan hahmoista on yöpynyt tai jopa asunut majatalossa.
Hotellit ja majatalot > Motelli Ruska

Motelli Ruska nähtiin sarjassa syksyllä 2012, kun Aaro Vaalanne piti siellä vankina äitiään Annia, Paulaa ja veljenpoikaansa Severiä.
Media > Apisola Productions

Apisola Productions on tuotantoyhtiö, jonka toimitusjohtaja on Ari-Pekka ”AP” Isola. Yhtiö tuotti aikoinaan muun muassa ohjelman Kirjailijan koti ja Maarit Salinin juontaman ohjelman Salin kuningatar. Ismo Laitela tarjosi omaa tuotantoyhtölle ohjelmaideaansa, Niksi-Ismoa, mutta AP olisi suostunut ehdotukseen ainoastaan, mikäli Seppo Taalasmaa juontaisi ohjelman, mihin Seppo ei kuitenkaan suostunut.
Media > Duo Osmo

Duo Osmo oli vuosina 2012–2013 sarjassa toiminut Ismon ja Ossin lauluduo, joka saavutti suurta suosiota lyhyessä ajassa. Duo jouduttiin lopettamaan, kun Ismon väkivaltainen menneisyys ja Ossin lapsenkaappausyritys Cindy Rintalan kanssa tulivat julki.
Media > Elävien kuolleiden pyykkipäivä

Elävien kuolleiden pyykkipäivä oli sarjassa keväällä 2009 näytetty zombiteemainen Oona Kivirannan ohjaama lyhytelokuvaprojekti, missä näyttelivät Oona itse, Miro Holm, joka toimii myös kuvaajana, Peppi Puolakka, Konsta Nurmi ja Heidi Aaltonen. He tekivät sitä elokuvaa koulua varten ja heidän oli tarkoitus promota sekä näyttää elokuvaa ensi-iltana kaikille Pihlajakadun asukkaille, mutta videonauhalle oli vahingossa jäänyt elokuvan sijaan Isabella Holmin ja Kari Taalasmaan rakkausvideo sängyssä.
Media > Radiokanava Avarat Aallot

Avarat Aallot on radiokanava, jolle Seppo Taalasmaa antoi haastattelun suorassa lähetyksessä jouduttuaan jälleen iltapäivälehtien otsikoihin ollessaan mukana ampumavälikohtauksessa, jossa Sebastian Vuorela ampui Tuomo Tervajokea käteen.
Lehdet > Iltapäivälehti

Iltapäivälehti on sarjassa useasti nähty iltapäivälehti, joka muistuttaa ulkoasultaan paljon Iltalehteä.
Lehdet > Ilta-Uutiset

Ilta-Uutiset on syksyllä 2010 nähty iltapäivälehti, jossa kerrottiin Asko Erkkilän ja hänen vaimonsa Mintun yhteen paluusta. Lehden logo oli identtinen Ilta-Sanomien kanssa. Se esiintyi myöhemmin 2011 esitetyssä jaksossa, jossa Peppi ja Topi ostivat huumeita. Ilta-Uutiset nähtiin myöhemmin myös spin-off-sarjassa Young Man Cash Man kesällä 2013.
Lehdet > Hupsis!

Hupsis! on sarjassa keväällä ja syksyllä 2010 nähty juorulehti, jossa oli juttu ministeri Asko Erkkilästä ja hänen vaimostaan. Myös Jenni Vainion ja Askon suutelukuva päätyi samaan lehteen. Vuonna 2022 Hupsis!-lehden toimittaja soitti Aki Nikkiselle, sillä halusi haastatella tätä liittyen Elina Taalasmaan yliajoon, josta Akia syytettiin.
Lehdet > Sanomat

Sanomat oli sanomalehti, joka esiintyi sarjassa syksyllä 2010. Lehdessä oli juttua Asko Erkkilän ydinvoimakannasta.
Lehdet > Olivia

Olivia oli naisille suunnattu aikakauslehti, jonka toimittajana Maarit Salin työskenteli vuonna 2003, kunnes sai potkut alkoholisminsa vuoksi. Viimeksi Olivia on esiintynyt sarjassa syksyllä 2007, kun julkisuudessa olleesta Seppo Taalasmaasta tehtiin siihen artikkeli.
Sarjassa esiintyvää Oliviaa ei pidä sekoittaa Bonnierin julkaisemaan todelliseen Olivia-lehteen.
Lehdet > 7/24

7/24 on Seiskaa muistuttava juorulehti, jonka kanteen Seppo Taalasmaa tahtomattaan joutui. 7/24-lehdessä oli myös juttua siitä, kuinka kansanedustaja Kristo Päivinen raiskasi Tanja Jääskeläisen.
Televisio-ohjelmat > Persikka-Pete

Persikka-Pete on vuonna 2013–2014 sarjassa nähty lastenohjelma, jota esimerkiksi Severi Sievinen ja Oliver Vuorela katsoivat.
Televisio-ohjelmat > Reckless Love

Reckless Love esiintyi vuonna 2010 Café dAmDaMissa.
Televisio-ohjelmat > Kirjailijan koti

Kirjailijan koti oli sarjassa vuonna 2008 nähty Milla Muurisen juontama tv-ohjelma, johon Maarit Salin osallistui.
Televisio-ohjelmat > Salin kuningatar

Salin kuningatar oli Maarit Salinin juontama televisio-ohjelma.
Kuntosalit > Amadeus Fitness Center

Amadeus Fitness Center oli majatalon Amandan yhteydessä toiminut kuntosali, jonka perustivat Ossi Puolakka ja Tuukka Aaltonen. Ossi siirtyi päävastuuseen kuntosalista Tuukan muuttaessa Etelä-Amerikkaan. Omistajien lisäksi kuntosalilla ovat työskennelleet Joonatan Sievinen ja Lari Väänänen. Ossin poistuttua sarjasta joulukuussa 2013 Amadeusta johtivat Sergei Kuula ja Sebastian Vuorela. Huhtikuussa 2017 Sebastian ja Sergei päättivät myydä Amadeuksen.
Kuntosalit > Best Body

Best Body oli kuntosali, jossa Hanna Salin työskenteli ennen kuolemaansa, vuosina 2002–2003. Kuntosali saapui sarjaan syksyllä 2002, kun Hanna Salin sai työpaikan kyseisen kuntosalin toimitusjohtajana. Hannan entinen työkaveri, Harri Järvi, oli suositellut Hannaa työhön. Kuntosalilla asioivat muun muassa Jaana Nieminen, Kalle Laitela ja Maarit Salin.
Kuntosalit > Fitness Center Move On

Move On oli kuntosali, jossa Ismon entinen naisystävä Pipsa Tiilikainen toimi aerobic-ohjaajana ja personal trainerina.
Kuntosalit > KeHoTus

KeHoTus oli kuntosali, jonka omisti Heiskanen. Kuntosalin muita työntekijöitä olivat Sebastian Vuorela ja Joonatan Sievinen. Joonatan ja Sebastian varastivat steroidirahat ja Heiskanen kidnappasi Helena Kuulan saadakseen steroidirahat takaisin. Myös Heidi Aaltonen kävi kuntosalilla. Kuntosalin toiminta loppui Heiskasen saatua poliisit peräänsä steroidikauppojen vuoksi.
Kuntosalit > Pietarinkujan Liikuntasali

Pietarinkujan Liikuntasali nähtiin sarjassa Hanna Salinin työpaikkana vuosina 2000–2001. Pietarinkujan Liikuntasalin kuntosalin vakioasiakas oli Kalle Laitela, jota eräs toinen mies löi miesten pukuhuoneessa tämän homoseksuaalisuuden paljastuttua. Myös Chiqi Li ja Laura Kiviranta asioivat toisinaan kuntosalilla. Myös Aleksi Salin toimi avustajana kyseisellä kuntosalilla. Aiemmin vuonna 1999 sarjan tapahtumapaikkana nähdyllä kuntosalilla työskenteli myös sarjassa tunnettu Harri Järvi, mutta kuntosalin nimeä ei sarjassa mainittu.
Muut yritykset ja tuotemerkit > Ahma olut

Ahma on Karhua muistuttava olutmerkki.
Muut yritykset ja tuotemerkit > Cecilia S

Cecilia S oli Annika Sievisen suunnittelema vaatemerkki. Cecilia S:n tuotteita oli Snow Teamin tapahtumissa mukana.
Vaatemerkin nimi tuli Annikan toisesta etunimestä ja sukunimen ensimmäisestä kirjaimesta.
Muut yritykset ja tuotemerkit > Ekholm Enterprises

Ekholm Enterprises oli Markuksen isän Eerik Ekholmin perustama yhtiö.
Muut yritykset ja tuotemerkit > Ekholm Enterprisesin tytäryhtiö

Ekholm Enterprisesin tytäryhtiö oli Markus Ekholmin omistama yhtiö, jonka nimeä ei ole kerrottu. Siellä suunniteltiin Fenix-projektia, minkä Markus otti haltuun Jarkko Juonalalta, jonka tarkoituksena oli ostaa kaikki Pihlajakatu 23B:n asunnot, remontoida ne ja korvata talonmiehet (Taalasmaat) huoltoyhtiöllä. Markus irtisanoi Jarkon.
Muut yritykset ja tuotemerkit > Elävät sielut

Elävät sielut oli vuonna 2013 sarjassa nähty eheytymiskurssi, jolle Lari Väänänen joutui isänsä pakottamana.
Muut yritykset ja tuotemerkit > Happy Homes

Happy Homes on Ossi Puolakan perustama kiinteistönvälitysyhtiö, jonka rahoitukseen osallistui myös Jardinin toimitusjohtaja Jarkko Peltonen. Velkaongelmiensa vuoksi Ossi joutui myöhemmin myymään yrityksen Tanja Jääskeläiselle. Ossin ja Tanjan lisäksi Happy Homesissa ovat työskennelleet Salla Laitela, Juulia Autio ja Niina Kanerva. Happy Homes oli melko suosittu sarjan henkilöiden keskuudessa, sillä sen palveluita käyttivät Eero Vanala, Rafael Aro, Helena Kuula, Ami Vainio ja Isabella Holm sekä Ossin sisko Veera Puolakka.
Happy Homes nähtiin uudelleen sarjassa keväällä 2020, kun Camilla Mustavaara yritti myydä asuntoaan kyseisen välitysyhtiön avustuksella. Keväällä 2021 Happy Homes välitti kartanoa, jonka Lauri Rossi osti.
Vuonna 2023 Happy Homes nähtiin jälleen kerran. Nella Tamminen etsi hänelle ja Kristian Harjulle asuntoa ja välitys firmana toimi Happy Homes, jossa on töissä Eetu Haapavirta.
Muut yritykset ja tuotemerkit > Hurja olut

Hurja oli olutbrändi, jonka olutpulloja Janne toi Talelle ylioppilasjuhliin.
Muut yritykset ja tuotemerkit > InvestCapita

InvestCapita oli sijoitusklubi, jonne Ossi Puolakka sijoitti sata tuhatta euroa pankkivirkailijansa suosituksesta. Myös Niina Kanerva sijoitti kyseiseen klubiin, mutta molemmat menettivät rahansa klubin osoittautuessa pyramidihuijaukseksi.
Muut yritykset ja tuotemerkit > Jardin

Jardin on Jacques Jardinin eli Jarkko Peltosen ja Isabella Holmin yhdessä perustama verkostomarkkinointiyritys, joka kauppaa pääasiassa erilaisia kosmetiikkavalmisteita ja luontaistuotteita. Jardinin tuotteiden nimet ovat ranskaa, esimerkiksi pakkasvoiteen nimi on Jardin Neige (suom. Puutarhalumi). Ennen Jarkon saapumista sarjaan Jardin tunnettiin lähinnä sen tuotteita innokkaasti kaupittelevan Salla Mattilan ansiosta. Kevään 2008 jaksoissa Jarkko osti Isabellan osuuden yrityksestä itselleen ja jatkoi firman pyörittämistä yhteistyössä Sallan kanssa. Syksyllä 2009 Jarkko luovutti firman johtajuuden kokonaisuudessaan pojalleen Miro Holmille, josta tuli Jardinin toimitusjohtaja. Jardin pyöritti myös Day Spa -kauneudenhoitoliikettä majatalo Amandan yhteydessä vuodesta 2009 eteenpäin. Patrick Sirén osti myöhemmin kauneudenhoitoliikkeen tilan vaimonsa Jenni Vainion omistukseen. Jennin kuoltua omistus siirtyi perintönä Niko Vainiolle, joka lopetti vuokrasopimuksen Amandassa syksyllä 2014.
Jardinin Day Spa -kauneushoitolassa työskentelivät muun muassa Isabella Holm, Salla Mattila, Jenni Vainio, Cindy Rintala sekä Peppi Puolakka. Kauneushoitola toimi sarjassa vuosina 2009–2014.
Jardin nähtiin uudestaan sarjassa vuonna 2024, kun sosiaalisen median suosioon noussut Kristian Harju teki yhteistyötä Jardinin kanssa.
Muut yritykset ja tuotemerkit > Kalusteyhtiö Wolfram

Kalusteyhtiö Wolfram oli sarjan alkaessa Katja Vainion ja Markus Ekholmin työpaikka, jonka myötä he olivat tutustuneet ja ystävystyneet. Markus työskenteli Wolframissa vientiosastolla myyntipäällikkönä ja Katja puolestaan suunnitteluosastolla. Muutamia kohtauksia kuvattiin Markuksen työhuoneella Wolframissa sarjan ensimmäisellä tuotantokaudella ennen kuin Markus muutti Pihlajakadulle ja perusti Akin kanssa Barbaarin.
Muut yritykset ja tuotemerkit > Tuntematon lentoyhtiö

Tuntematon lentoyhtiö, jonka nimeä ei kerrottu sarjassa, esiintyi sarjassa keväällä 2010 Panu Kaukovaaran työpaikkana. Hän joutui pomonsa Järvelän pyynnöistä irtisanomaan itsensä, ettei Panu joutuisi oikeusprosessiin potkuista. Sekä tämän tuntemattoman yhtiön että aiemmin sarjassa esiintyneen lentoyhtiön (Elinan ja Markuksen häämatka) koneissa tapahtuneet kohtaukset on kuvattu Finnairin matkustamopalvelukoulutuslaitteessa Vantaalla.
Muut yritykset ja tuotemerkit > Mustavaara-yhtiö / Axelsson Company

Mustavaara-yhtiö on samannimisen suvun perustama pörssiyhtiö. Yhtiön esiintyessä ensimmäisen kerran sarjassa, oli sen johtajana Camilla Mustavaara. Hän kuitenkin irtisanoi itsensä ja Gunnar palasi hallituksen puheenjohtajaksi vuosien jälkeen kun yhtiön hallituksen jäsen Saga Korkiakoski oli järjestänyt muutokset, kunnes Sabrina osti Camillan osakkeet ja päätyi suvun keskinäisten osakasvaihdosten jälkeen pääomistajaksi yhdessä isänsä, Ingvarin kanssa. Noel Axelsson oli yhtiön toimitusjohtaja, mutta hänet irtisanottiin, koska selvisi, että Noel oli pettänyt Sabrinan kanssa vaimoaan Camillaa. Hän sai kuitenkin työnsä takaisin toimiessaan Akin juristina. Lisäksi Linda Eerikäinen toimi yhtiön turvallisuuspäällikkönä, kunnes sai yhdessä Kari Taalasmaan kanssa suoritetun huumeliigan vastaisen peitetoiminnan loppuun päästääkseen takaisin poliisin virkaansa. Huumeliigan pomoksi paljastui Dahlia Mustavaaran entinen miespalvelija Pupu, jonka varjolla koko yhtiön omistavaa sukua epäiltiin osallisiksi. Vuoden 2020 syyskaudella Camilla vaipui koomaan helikopterionnettomuuden seurauksena ja tämän vuoksi Aki sai hallintaan Camillan osuuden yhtiöstä. Aki oli pääomistaja vuoteen 2022 asti, kunnes Noel Axelsson juonitteli hänet erotetuksi yhtiön hallituksesta ja Noel valittiin uudeksi toimitusjohtajaksi. Noelin saatua yhtiön omistuksensa hän vaihtoi yhtiön nimen Mustavaara-yhtiöstä Axelsson Companyksi. Yhtiössä työskentelivät Akin ja Noelin lisäksi Aino Kaukovaara, aikaisemmin myös Marika Honkanen. Axelsson Companyssa työskentelee Noel Axelsson, tämän sihteeri ja Jiri Viitamäki.
Muut yritykset ja tuotemerkit > Ojasen Toimistotarvike Oy

Ojasen Toimistotarvike Oy on yritys, joka nähtiin ensimmäisen kerran keväällä 2018. Tale Taalasmaa työskenteli siellä myyntiedustajana. Tale yllätti Janne Haukkalan ja Sanni Taalasmaan yrityksen tilojen pihassa, kun he olivat menneet vakoilemaan, onko Tale oikeasti siellä töissä.
Muut yritykset ja tuotemerkit > Pala Productions

Pala Productions oli Joonatan Sievisen perustama peliyritys, joka nähtiin ensimmäisen kerran sarjassa keväällä 2013. Joonatan perusti yhtiön markkinoidakseen kehittelemäänsä Torture-nimistä peliä. Tammikuussa 2014 Cindy Rintala ja Liisa Salo tyhjensivät firman tilin ja pakenivat maasta, mutta Joonatan sai lopulta rahansa takaisin vakuutusyhtiöltä. Myöhemmin kuitenkin paljastui, että Torturen ensimmäisen version olikin keksinyt Mikko Kannas ja Joonatan haastettiin oikeuteen.
Muut yritykset ja tuotemerkit > PTC Constructions Ltd

PTC Constructions Ltd oli sarjassa vuosina 2005–2006 esiintynyt rakennusalan yritys, jossa Laura Kiviranta työskenteli lakimiehenä. Se käytti samaa sisätilan lavastetta kuin Mustavaara-yhtiö.
Muut yritykset ja tuotemerkit > Routaketo Oy

Routaketo Oy on yritys, joka toimittaa kaivoja ja vesirakennustekniikkaa Afrikkaan. Lasse Sievinen ja hänen tyttärensä Heli hakivat samaa työpaikkaa yrityksestä. Heli pääsi projektipäälliköksi ja Lasse tämän apulaiseksi.
Muut yritykset ja tuotemerkit > Snow Team

Snow Team oli hiihto- ja laskettelu-urheilun tarvikkeisiin keskittynyt yritys, jonka omisti alun perin Camilla Mustavaaran tuttu Margareta Strömberg. Loppuvuodesta 2005 hän kuitenkin päätti myydä firmansa, sillä tajusi sijoittaneensa väärälle alalle. Alun perin Tanja Jääskeläinen oli aikeissa ostaa firman, mutta isoäitinsä Selma Viljasen perinyt Elina antoi Margaretalle paremman tarjouksen ja sai Snow Teamin omaan omistukseensa. Elina myi firmansa muutettuaan Tampereelle. Sen jälkeen yritystä ei enää nähty sarjassa. Snow Team tunnettiin sarjassa vuosina 2004–2008.
Sarjan hahmoista Snow Teamissa ovat työskennelleet Ismo Laitela, Jenni Vainio, Ossi Puolakka, Riku Jääskeläinen, Tanja Jääskeläinen, Katri Sievinen ja Noora Autio. Kari Taalasmaa valehteli aluksi työskentelevänsä yrityksessä, mutta myöhemmin hän sai työpaikan Snow Teamistä Ossin avulla. Snow Teamin sihteerinä toimi jonkin aikaa Siru Koivisto, joka kuitenkin sai potkut mustamaalattuaan Elinaa. Snow Teamin virallinen ”sähkömies” oli Juulia Autio. Vuonna 2007 Snow Teamin kirjanpitäjänä toimi Auli Laaksonen.
Muut yritykset ja tuotemerkit > Suur-Helsingin Yrittäjäin Pankki

Joidenkin sarjan hahmojen kuten Ossin käyttämä pankki.
Muut yritykset ja tuotemerkit > Taalasbiili

Taalasbiili oli Kari Taalasmaan ja Aleksi Salinin yhdessä perustama autokorjaamo, joka aloitti toimintansa sarjan alussa. Myöhemmin Kari lahjoitti Taalasbiilin vanhemmilleen, jotka muuttivat sen kiinteistöhuoltoyhtiö Talotaikureiksi. Keväällä 2015 Kari perusti uuden autokorjaamon, jonka hän nimesi myös Taalasbiiliksi. Hänellä oli aluksi vaikeuksia yrityksensä kanssa, mutta hän pääsi niistä eroon ja korjaamolla menee nykyisin kohtalaisen hyvin.
Kevään 2017 päätösjaksossa Anton Helenius meni korjaamolle varoittamaan Karia ansasta, jonka Aaro oli sinne asettanut. Anton kuitenkin laukaisi ansan vahingossa ja jäi nosturissa olleen auton alle menehtyen. Keväällä 2019 korjaamo yritettiin sytyttää palamaan. Ensin epäiltiin, että Gunnar oli yrityksen takana, mutta lopulta selvisi, että Ulla Taalasmaa yritti polttaa korjaamon vakuutusrahojen toivossa.
Muut yritykset ja tuotemerkit > Talotaikurit / Taletaikurit

Talotaikurit oli kiinteistönhuoltoyhtiö, jonka vastuualueena oli alun perin Pihlajakatu 23, mutta myöhemmin sen lisäksi muutama muukin lähialueen kerrostalo. Yhtiö perustettiin Taalasbiili-autokorjaamon rippeille, kun asunto-osakeyhtiö Pihlajakatu 23:n yhtiökokous päätti täpärän äänestyksen jälkeen irtisanoa Taalasmaat talonmiehen tehtävistä ja palkata tilalle huoltoyhtiön. Tarjousten perusteella taloyhtiön hallitus valitsi tietämättään tämän Taalasmaiden omistaman yrityksen hoitamaan samoja talonmiestehtäviä, yrityksen toimitusjohtajaksi kun oli Kari Taalasmaan sijasta merkitty ”Karita Alasmaa”. Myöhemmin Taalasmaat vaihtoivat osia Ismo Laitelan kanssa, joka otti Talotaikurit hoitoonsa ja Taalasmaat saivat Stellans-myymälän. Ismon kyllästyttyä työhön, siirtyi Ami Vainio Talotaikureihin huoltomieheksi. Kevään 2008 jaksoista lähtien Talotaikureissa työskentelivät Seppo ja Kari Taalasmaa sekä Lasse Sievinen. Lassen lähdettyä Routaketo Oy:n palvelukseen Kari palkkasi Helena Kuulan pojan Sebastian Vuorelan Talotaikureihin töihin syksyllä 2009. Karin lähdettyä Keniaan Ismo palasi takaisin Talotaikureihin, mutta lopetti taas siirryttyään Elsan Kulmaan myymäläapulaiseksi. Keväällä 2010 Sebastian osti Ulla Taalasmaan osuuden yrityksestä, päästen firman johtajaksi. Sebastian asetti Sepon toiseksi johtajaksi ja palkkasi ensitöikseen lisää työvoimaa Talotaikureihin. Sebastian päätti antaa ”uuden alun” vankila-aikaisille kavereilleen Esa Leivolle ja Kimmo Kylmälälle, jotka kuitenkin alkoivat murtautua Talotaikureiden huoltamien taloyhtiöiden asuntoihin. Syksyllä 2010 Seppo pakkasi kaikki Talotaikureiden tavarat ja Talotaikureiden toiminta loppui.
Talotaikurit tunnettiin sarjassa vuosina 2001–2010 eli lähes kymmenen vuotta.
Vuonna 2019 Talotaikureiden toiminta jatkui, kun Tale Taalasmaa päätti sitä jatkaa nimellä Taletaikurit. Taletaikurit ei aluksi Ismon mielestä ollut hyvä idea, mutta hän kääntyi kuitenkin lopulta Talen puoleen. 2020 syyskauden aloitusjaksossa selvisi, että Tale on kuollut helikopterionnettomuudessa ja uutta huoltofirmaa ei ole nähty. Joonatan Sievisen palattua Pihlajakadulle hän päätti alkaa talon uudeksi huoltomieheksi ja Talotaikureiden toiminta on jatkunut syksystä 2022 asti.
Muut yritykset ja tuotemerkit > TRANS Väänänen Oy

TRANS Väänänen Oy on Larin isän Ilkka Väänäsen kuljetusyritys, joka nähtiin sarjassa vuonna 2013.
Muut yritykset ja tuotemerkit > Tjäreborg

Tjäreborgin matkatoimisto nähtiin sarjassa keväällä 2005, kun Ismo, Ulla ja Seppo kävivät varaamassa sieltä lennot Teneriffalle.